IKTATÓSZÁM: 7/19-47/2019 TÁRGY:megállapodás megkötése Az integrált nappali szociális intézmény és a pécsi ellátó központ között

Melléklet:1 db

**Előterjesztés**

PÉCSI TÖBBCÉLÚ AGGLOMERÁCIÓS TÁRSULÁS

2019. szeptember 5.**-**i NYÍLT ÜLÉSÉRE

Előterjesztő: PFEFFER JÓZSEF

előterjesztés készítője: bodorné Lux Viktória szociális ügyintéző

ELŐADÓ:dr. maulné dr. tóth csilla főosztályvezető

HIVATALI KOORDINÁTOR: -

Véleményezésre megkapta:

- -

- -

- -

- -

bizottsági tárgyalás: számA:

- -

- -

- -

Illetékes tisztségviselő: DR. ŐRI LÁSZLÓ ALPOLGÁRMESTER

Tisztelt Társulási Tanács!

A Pécs Városi Költségvetési Központi Elszámoló Szervezet (a továbbiakban: Elszámolóház) 2012. április 12-én nyílt közbeszerzési eljárást indított „A helyi önkormányzat oktatási intézményeiben és szociális ágazatában közétkeztetési szolgáltatás nyújtása” tárgyban. A közbeszerzési eljárás a Közbeszerzési Értesítőben KÉ 4914/2012. számon jelent meg. Ezen eljárás nyertese a Hungast Dél-Magyarország Kft., jelenleg Hungast Mecsek Kft. lett (továbbiakban: Vállalkozó), mellyel az Elszámolóház 2012. július 18-án vállalkozási szerződést kötött (a továbbiakban: Szerződés) tíz évi határozott időre.

A szerződő felek személyében változás állt be, az Elszámolóház helyébe a Pécsi Ellátó Központ lépett (a továbbiakban: Megrendelő).

A szerződésben meghatározott szociális étkeztetést Pécs város területén nagy részben az Integrált Nappali Szociális Intézmény (továbbiakban: INSZI) biztosítja, amelynek fenntartója korábban Pécs Megyei Jogú Város Önkormányzata, majd azt követően a 2006. évben létrejött Pécsi Kistérségi Intézményfenntartó Társulás. Magyarország helyi önkormányzatairól szóló 2011. évi CLXXXIX. tv. 2013. január 1-jén hatályba lépő rendelkezései értelmében a 2013. január 1. előtt megkötött társulási megállapodásokat a képviselő-testületeknek felül kellett vizsgálni, tekintettel arra, hogy 2013. január 1-jét követően csak jogi személyiséggel rendelkező társulások működhetnek. Ennek okán 2013. július 1. napjával jött létre a Pécs és Környéke Szociális és Gyermekjóléti Társulás és annak jogutódjaként 2018. január 1 napjával a Pécsi Többcélú Agglomerációs Társulás (továbbiakban: Társulás), mely jelenleg az INSZI fenntartója.

A Szerződés III.3. pontja alapján a Vállalkozó a Szolgáltatást nyertes ajánlatában megajánlott díjért 2013. augusztus 31-ig vállalta. A szerződő felek megállapodtak, abban, hogy a Szerződés megkötését követően a vállalkozási díjat minden évben szeptember 1-én módosítják a Központi Statisztikai Hivatal által közzétett előző naptári év hivatalos szakmai inflációs rátája mértékének 100%-val Vállalkozó közbeszerzési eljárás során tett ajánlatával összhangban.

A Szerződés időtartamának elmúlt hét éve alatt jelentősen módosultak közétkeztetés ellátására vonatkozó jogszabályok. a közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet (a továbbiakban: Rendelet) hatályba lépése; alapjaiban változtatta meg, a közétkeztetésre vonatkozó szabályokat, korosztályonként előírva a lehetséges élelmezési anyagokat, és azok kötelezően biztosítandó mennyiségét.

Előírja például, hogy a közétkeztető nyersanyag-kiszabati ívet köteles vezetni, amelyen feltünteti egy napra vonatkozóan az étkezést igénybe vevők életkora és száma alapján meghatározott adagszámban elkészítendő ételek és italok előállításához szükséges nyersanyagok tételes, mennyiségi felsorolását.

Előírja továbbá, hogy igény esetén, az igénynek (betegségnek/alapanyag intolerancia esetén) megfelelő diétás menüt kell biztosítani a közétkeztetésben résztvevőknek. A Rendeletnek tehát szolgáltatási díj emelő hatása van, hiszen a nyersanyagárak és a rezsiköltségek (villamosenergia, szállítási költségek) emelkedésén túl, a megnőtt diétás étkeztetést igénylők száma is emelte a költségeket. A diétás étkeztetésben felhasznált alapanyagok ára a normál étkeztetéshez használt alapanyagok árának többszöröse is lehet. A diétás menü jogszabályi változás következtében megnövekedett költségeit a Vállalkozó eddig nem érvényesítette.

Időközben a minimálbérek is jelentősen emelkedtek, a béremelkedés alkalmanként kiemelkedően magas többletköltséget generált. Szükséges ezért a díjszámításnak a piaci viszonyokhoz, és a diétás menü díjának a magasabb alapanyag árakhoz történő igazítása.

A szerződés áttekintése során megállapítást nyert, hogy a Szerződésben a díj emelés alapjául megjelölt „hivatalos szakmai inflációs ráta” elemei nincsenek konkrétan meghatározva, ezért a Megrendelő a 2018. szeptemberében a Vállalkozó által kezdeményezett díjemelést nem fogadta el. Az elmúlt évben tehát díj emelés nem történt. A szerződő felek tárgyalásokat folytattak a szakmai inflációs ráta elemeinek meghatározása, a diétás menü díj emelésének mértéke és a díj-emelés időpontját illetően.

A tárgyalások eredményeként az az egyezség született, hogy a KSH által hivatalosan közzétett, az áremelés időpontját megelőző harmadik hónappal záródó előző 12 hónapra vonatkozó, alábbi ágazati inflációs ráták súlyozott átlagával emelkedik évente a szolgáltatási díj.

A szolgáltatási díj emelés mértékének meghatározásakor 45 %-os súllyal az élelmiszerek, élelmi anyagok, 40 %-ban a nemzetgazdasági átlagbér, és 15 %-ban a szolgáltatások díjának árváltozásról történő tájékoztatást megelőző elmúlt 12 havi növekedése kerül figyelembevételre.

A diétás étkezések tekintetében a normál étkezés egységáraihoz képest +40% felár

érvényesíthető, mely az alábbiakkal indokolható:

A Rendelet fogalom meghatározása szerint

- a diétás étrend olyan ételekből összeállított étrend, amely különleges összetételére vagy az előállítása során alkalmazott egyedi eljárásra tekintettel olyan fogyasztók speciális táplálkozási igényeit elégíti ki, akik számára sajátos egészségi állapotuk bizonyos anyagok ellenőrzött mértékben történő fogyasztását teszi indokolttá.

* A diétás étrend biztosításához speciális személyi, tárgyi, műszaki feltételek megléte szükséges.
* A diétás étrend összeállítása során csak olyan élelmiszer használható fel, amely az adott diétás célra alkalmas.
* A diétás étrendet alkotó ételeket a megadott diétára való alkalmasságot befolyásoló anyag kizárásával kell elkészíteni, tárolni, szállítani, átadni a végső fogyasztónak, kizárva az ételek ilyen anyaggal való szennyeződésének lehetőségét.
* A gluténérzékenyek részére szánt diétás ételek készítéséhez búza, rozs, árpa, zab vagy ezek keresztezett változatait tartalmazó élelmiszerek közül csak a gluténérzékenyeknek szánt élelmiszerek összetételéről és címkézéséről szóló uniós rendelet szerinti „gluténmentes” jelöléssel ellátott élelmi-szerek használhatók fel.
* A diétás étrend összeállításánál a változatossági mutatóra, valamint a naponta biztosítandó élelmiszerekre, élelmiszercsoportokra vonatkozó előírásokat a diétát igénylő személy állapotának és a rá vonatkozó diéta típusának megfelelően kell betartani.

A tárgyalás során a felek – figyelemmel a 2018. évi díjemelés elmaradására is - abban állapodtak meg, hogy a fentieknek megfelelően 2019. május 1. napjától emelkednek a szolgáltatás díjai, mely összességében 7,7 % áremelkedést jelent.

A szerződés módosítással nem érintett részei továbbra is hatályban maradnak, ezért 2019. szeptember 1. naptól további - várhatóan -3,5 % áremelés prognosztizálható. A következő években ahogy ez eddig is történt, kizárólag szeptember hónapban történik díjelemelés a fentiekben leírtak szerint.

Jelen szerződés módosítás nem ütközik a közbeszerzésekről szóló 2015. évi CXLIII. törvény 141. § (4) bekezdése c) pontjában foglalt rendelkezésekbe.

Tekintettel arra, hogy az INSZI is ezen szerződés alapján veszi igénybe a Hungast Mecsek Kft. szolgáltatását a díjak módosulása az INSZI-re is kihatással van. A 2019. évre tervezett forráshoz képest többlet finanszírozási kötelezettséget jelent melyhez további fedezet biztosítása szükséges.

Pécs Megyei Jogú Város Önkormányzat Közgyűlése 154/2019.(VI. 20.) számú határozatában döntött arról, hogy az INSZI részére, a határozat mellékletét képező táblázat 24. sorában nevesítetten, a 2018. évi szabad maradvány terhére 54 millió Ft-ot biztosít. Ez az összeg várhatóan fedezi a szociális étkeztetéssel kapcsolatos díjemelkedés következtében keletkező többletkiadásokat.

Javaslom a Tisztelt Társulási Tanácsnak, hogy a díjemelkedés mértékét fogadja el.

Annak érdekében, hogy a szolgáltatás zavartalanul biztosítható legyen, szükséges, hogy az INSZI megállapodást kössön a Pécsi Ellátó Központtal. A megállapodás szerint a továbbiakban a Hungast Mecsek Kft. a PEK részére állítja ki a szociális étkeztetésre vonatkozó számlát is. A PEK tovább számláz az INSZI felé, így a számlázásra vonatkozóan az INSZI és a Hungast Mecsek Kft. között a kapcsolat megszűnik.

Kérem a Tisztelt Társulási Tanácsot, hogy az INSZI és a PEK között létrejövő - a szolgáltatás biztosítására és a szerződő felek feladataira vonatkozó - megállapodást az előterjesztés melléklete szerinti szövegezéssel hagyja jóvá és hatalmazza fel az INSZI igazgatóját, Varga Mónikát, hogy a megállapodást az INSZI nevében és képviseletében kösse meg.

Kérem a Tisztelt Társulási Tanácsot, hogy az előterjesztést és a határozati javaslatot szíveskedjen elfogadni.

Pécs, 2019. június 17.

Pfeffer József

elnök